રમા પણ હવે સંપૂર્ણ સ્વાવલંબી થઈ પોતાના પિયરના શહેરની જ કુષ્ટરોગનિવારણ સંસ્થાની કૃતિશીલ સભ્ય બની, સંચાલિકા બની ગઈ. રમાની રોગીઓ તરફની કાળજી, દ્રષ્ટિકોણ, કાર્યપદ્ધતિ તથા પોતાનું ઉદાહરણ આપી, રોગીઓનાં જીવનમાં હકારાત્મક વલણ જાગ્રત કરવામાં કંઈક અંશે સફળ થતી લાગી. સરકારે પણ આની નોંધ લઈ સંસ્થાને આર્થિક ટેકો પણ આપ્યો. વર્તમાનપત્રોથી લઈ લાઈવ મીડિયાએ પણ આને બિરદાવી અને એક દિવસ ટી.વી. ઉપર રમાનો જીવંત ઇન્ટરવ્યૂ આવ્યો. આ ઇન્ટરવ્યૂ રમણે જોતાં જ અત્યાર સુધી પોતાના અંતઃકરણના એક ખૂણામાં સાચવી રાખેલી યાદ ઊભરીને બહાર આવી. સાસરી અને પિયરથી માનસિક રીતે હતપ્રભ થયેલ એક મહિલા સ્વયં રોગનો સામનો કરી આ કક્ષાએ પહોંચે અને તે દ્વારા પોતાની લગભગ ત્યક્તા કહી શકાય તેવી પત્ની આ વિકાસ કરે તે માટે થોડો ગર્વ થયો અને મનોમન રમાને વંદી રહ્યો.